Neuvoston 6 päivänä joulukuuta 2001 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 23/2002 Euroopan parlamentin ja neuvoston direktiivin antamiseksi direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi



Virallinen lehti nro C 110 E , 07/05/2002 s. 0037 - 0045



Neuvoston 6 päivänä joulukuuta 2001 vahvistama Yhteinen kanta (EY) N:o 23/2002 Euroopan parlamentin ja neuvoston direktiivin 2002/.../EY antamiseksi direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi (2002/C 110 E/04) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 47 artiklan 2 kohdan, 55 artiklan ja 95 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ottavat huomioon alueiden komitean lausunnon(3), noudattavat perustamissopimuksen 251 artiklassa määrättyä menettelyä(4), sekä katsovat seuraavaa: (1) Neuvosto on yhteisön postipalvelujen kehittämisestä 7 päivänä helmikuuta 1994 antamassaan päätöslauselmassa(5) määritellyt yhteisön postialan politiikan yhdeksi päätavoitteeksi sovittaa yhteen postimarkkinoiden asteittaisen ja säännellyn vapauttamisen jatkaminen ja yleispalvelun tarjoamisen jatkuva varmistaminen. (2) Yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetussa Euroopan parlamentin ja neuvoston direktiivissä 97/67/EY(6) säädettiin postialan yhteisön tasoisesta sääntelykehyksestä, johon sisältyy toimenpiteitä yleispalvelun takaamiseksi ja enimmäisrajojen asettaminen niille postipalveluille, jotka jäsenvaltiot voivat yleispalvelun ylläpitämiseksi varata yleispalvelun tarjoajalleen/tarjoajilleen, ja aikataulu markkinoiden kilpailulle avaamisen jatkamista koskevan päätöksen tekemiselle, minkä tarkoituksena on luoda postipalvelujen yhtenäismarkkinat. (3) Perustamissopimuksen 16 artiklassa korostetaan yleistä taloudellista etua koskevien palvelujen tärkeää asemaa unionin yhteisten arvojen joukossa ja niiden merkitystä sosiaalisen ja alueellisen yhteenkuuluvuuden edistämisessä. Artiklassa todetaan lisäksi, että olisi huolehdittava siitä, että tällaiset palvelut toimivat sellaisin perustein ja edellytyksin, että ne voivat täyttää tehtävänsä. (4) Euroopan postipalveluista 14 päivänä tammikuuta 1999(7) ja 18 päivänä helmikuuta 2000(8) annetuissa Euroopan parlamentin päätöslauselmissa korostetaan postipalvelujen sosiaalista ja taloudellista merkitystä ja tarvetta säilyttää yleispalvelun korkea laatu. (5) Toimenpiteet tällä alalla olisi muotoiltava niin, että myös perustamissopimuksen 2 artiklan mukainen yhteisön sosiaalisia tehtäviä koskeva tavoite eli työllisyyden ja sosiaalisen suojelemisen korkea taso toteutuu. (6) Maaseudun postiverkostolla on muun muassa vuoristo- ja saaristoalueilla merkittävä tehtävä maaseudun yritysten liittämisessä kansantalouteen ja maailmantalouteen sekä sosiaalisen yhtenäisyyden ja työllisyyden ylläpitäjänä maaseudun vuoristo- ja saaristoalueilla. Vuoristo- ja saaristoalueilla maaseudun postitoimistot voivat lisäksi tarjota ratkaisevan tärkeän perusrakenneverkon, jonka avulla uusi viestintäteknologia voidaan saada kaikkien ulottuville. (7) Lissabonissa 23 ja 24 päivänä maaliskuuta 2000 kokoontuneen Eurooppa-neuvoston puheenjohtajan päätelmissä esitettiin kaksi postipalveluja koskevaa päätöstä, joissa komissiota, neuvostoa ja jäsenvaltioita pyydettiin kutakin toimimaan toimivaltansa puitteissa. Pyydetyt toimet ovat seuraavat: ensinnäkin vuoden 2000 loppuun mennessä laaditaan strategia postipalvelujen esteiden poistamiseksi ja toiseksi nopeutetaan vapauttamista sellaisilla aloilla kuin postipalvelut; ilmoitettuna tavoitteena on saada aikaan täysin toimivat palvelujen markkinat. (8) Lissabonissa kokoontunut Eurooppa-neuvosto piti myös tärkeänä, että yleisen taloudellisen edun mukaisia palveluja ja tällaisia palveluja tuottavia yrityksiä koskevat perussopimusten määräykset otetaan sisämarkkinoilla ja osaamiseen perustuvassa taloudessa täysimääräisesti huomioon. (9) Komissio on tehnyt perusteellisen yhteisön postialaa koskevan selvityksen, johon sisältyi tutkimusten tilaaminen alan taloudellisesta, sosiaalisesta ja teknologisesta kehityksestä, ja on laajalti kuullut asianomaisia osapuolia. (10) Yhteisön postiala tarvitsee uudenaikaisen sääntelykehyksen, jolla pyritään erityisesti tehostamaan postipalvelujen sisämarkkinoita. Kilpailukykyä lisäämällä olisi pystyttävä integroimaan postiala vaihtoehtoisiin viestintämenetelmiin sekä parantamaan yhä vaativammille käyttäjille tarjottavien palvelujen laatua. (11) Perustavoite, joka on yleispalvelun pysyvän tarjonnan varmistaminen, voidaan turvata jäsenvaltioiden direktiivin 97/67/EY 3 artiklan mukaisesti määrittelemällä laatutasolla yhdenmukaisesti kaikkialla yhteisössä, jos tällä alalla säilytetään mahdollisuus palvelujen varaamiseen ja riittävä palvelujen tarjoamisen vapaus varmistaa samalla korkean tehokkuuden. (12) Ennakoitu koko postialan kysynnän lisääntyminen keskipitkällä aikavälillä voisi auttaa korvaamaan sitä markkinaosuuden menetystä, jonka markkinoiden avaamisen jatkaminen saattaa yleispalvelun tarjoajilla aiheuttaa, ja kysynnän lisäys turvaisi siten edelleen yleispalvelun. (13) Teknologinen kehitys ja markkinapaineet tehokkuuden lisäämiseksi ovat tärkeimpiä postialan työllisyyteen vaikuttavia muutostekijöitä; muiden muutostekijöiden joukossa on markkinoiden avautumisella vähäisempi osa. Markkinoiden avautuminen osaltaan suurentaa postimarkkinoiden kokoa ja mainituista toimenpiteistä (tai niiden ennakoinnista) mahdollisesti johtuvat yleispalvelun tarjoajien henkilöstösupistukset todennäköisesti korvautuvat avautumisen mukanaan tuomalla työllisyyden kasvulla yksityisten toimijoiden ja uusien markkinoille tulijoiden parissa. (14) On tarkoituksenmukaista säätää yhteisön tasolla kirjemarkkinoiden asteittaisen ja säännellyn kilpailulle avaamisen aikataulusta, joka antaa kaikille yleispalvelun tarjoajille riittävästi aikaa toteuttaa edelleen sellaisia uudenaikaistamistoimenpiteitä ja uudelleenjärjestelyjä, joita tarvitaan niiden elinkelpoisuuden varmistamiseksi uusissa markkinaolosuhteissa pitkällä aikavälillä. Tarvitaan myös riittävän pitkä ajanjakso, jona jäsenvaltiot voivat mukauttaa sääntelyjärjestelmänsä avoimempaan ympäristöön. Sen vuoksi on tarkoituksenmukaista säätää markkinoiden avaamisesta edelleen asteittain siten, että se muodostuu markkinoita merkittävästi mutta hallitusti avaavista välivaiheista, joiden jälkeen tehdään selvitys ja annetaan ehdotus, jossa tarvittaessa vahvistetaan vuosi 2009 postipalvelujen sisämarkkinoiden toteutusajankohdaksi tai määritellään selvityksen tulosten perusteella asianmukainen vaihtoehtoinen välivaihe. (15) On syytä varmistaa, että markkinoiden avaamisen seuraavat vaiheet ovat asiallisesti merkittäviä ja käytännössä jäsenvaltioiden toteutettavissa ja samalla takaavat myös yleispalvelun jatkumisen. (16) Yleispalvelun tarjoajille varattavissa olevien palvelujen painorajojen yleinen pienentäminen 100 grammaan vuonna 2003 ja 50 grammaan vuonna 2006 yhdessä lähtevän ulkomaanpostin täydellisen kilpailulle avaamisen kanssa, mahdollisin yleispalvelujen varmistamisen edellyttämin poikkeuksin, ovat suhteellisen yksinkertaisia ja hallittuja, mutta kuitenkin merkittäviä seuraavia vaiheita. (17) Tavalliset kirjelähetykset, joiden paino on 50-350 grammaa, edustavat yhteisössä keskimäärin noin 16:ta prosenttia yleispalvelun tarjoajien kokonaispostituloista, josta 9 prosenttia on tavallista 100-350 gramman kirjepostia, ja 50 gramman painorajan alle jäävä lähtevä ulkomaanposti edustaa puolestaan keskimäärin noin kolmea prosenttia yleispalvelun tarjoajien kokonaispostituloista. (18) Varattavissa olevien palvelujen hintarajat eli alimpaan painoluokkaan kuuluvan, nopeimman vakioluokan kirjelähetyksen normaali hinta kolminkertaisena vuonna 2003 ja kaksi ja puolikertaisena vuonna 2006, ovat asianmukaiset yhdessä tarvittaessa sovellettavien 100 gramman ja 50 gramman painorajojen kanssa. (19) Useimmissa jäsenvaltioissa suoramainontapostilla on jo nyt dynaamiset ja kasvavat markkinat merkittävine kasvunäkymineen, ja muissakin jäsenvaltioissa kasvumahdollisuudet ovat huomattavat. Suoramainonta on jo suurelta osin avointa kilpailulle kuudessa jäsenvaltiossa. Kilpailusta johtuva palvelun joustavuuden ja hinnoittelun tehostuminen parantaa suoramainonnan asemaa suhteessa vaihtoehtoisiin viestintävälineisiin ja se puolestaan johtaa todennäköisesti uusiin postituotteisiin oheistuotteiden muodossa ja vahvistaa postialan asemaa kokonaisuudessaan. Kuitenkin siinä määrin kuin yleispalvelun tarjoamisen varmistamiseksi on tarpeen, suoramainontapostia voidaan varata, kun se ei ylitä mainittuja paino- ja hintarajoja. (20) Lähtevä ulkomaanposti edustaa keskimäärin kolmea prosenttia kokonaispostituloista. Markkinoiden tämän osan avaaminen kaikissa jäsenvaltioissa yleispalvelujen varmistamiseksi vaadittavin poikkeuksin antaa postin alan eri toimijoille mahdollisuuden kerätä, lajitella ja kuljettaa kaikkea lähtevää ulkomaanpostia. (21) Saapuvan ulkomaanpostin avaaminen kilpailulle tekisi mahdolliseksi kiertää 100 gramman (vuonna 2003) ja 50 gramman (vuonna 2006) rajan sääntöä siirtämällä osa kotimaan massapostin postittamisesta muualle ennalta arvaamattomin vaikutuksin. Kirjelähetysten alkuperän tunnistaminen voisi lisäksi aiheuttaa toteuttamisvaikeuksia. Tavallisten saapuvien ulkomaanlähetysten ja suoramainonnan sekä tavallisten kotimaan lähetysten 100 gramman ja 50 gramman painorajat ovat käytännön sanelemia, koska niihin ei sisälly vaaraa säännön kiertämisestä joko edellä mainitulla tavalla tai lisäämällä yksittäisten kirjelähetysten painoa keinotekoisesti. (22) Postipalvelujen sisämarkkinoiden toteuttamisen seuraavaa vaihetta koskevan aikataulun laatiminen nyt on tärkeää sekä yleispalvelun pitkän aikavälin elinkelpoisuuden että uudenaikaisten ja tehokkaiden postien jatkuvan kehittymisen kannalta. (23) Jäsenvaltiolle on syytä antaa mahdollisuus varata joitakin postipalveluja yleispalvelun tarjoajalleen/tarjoajilleen. Näillä järjestelyillä annetaan yleispalvelun tarjoajille mahdollisuus saattaa loppuun toimintojensa ja henkilöstönsä mukauttaminen tiukentuneeseen kilpailuun horjuttamatta niiden taloudellista tasapainoa ja näin vaarantamatta yleispalvelun turvaamista. (24) On tarkoituksenmukaista määritellä uudet paino- ja hintarajat ja palvelut, joihin niitä voidaan soveltaa, ja säätää myöhemmästä selvityksestä ja päätöksestä, jolla tarvittaessa vahvistetaan postipalvelujen sisämarkkinoiden täydellisen toteutumisen ajankohdaksi vuosi 2009 tai määritellään selvityksen tulosten perusteella asianmukainen välivaihe. (25) Jäsenvaltion päättämiin toimenpiteisiin, mukaan lukien korvausrahaston perustaminen tai sen toiminnan mahdollinen muuttaminen tai täytäntöönpano tai rahastosta maksaminen, voi kuulua Euroopan yhteisön perustamissopimuksen 87 artiklan 1 kohdan tarkoittamaa jäsenvaltion myöntämää taikka valtion varoista muodossa tai toisessa myönnettyä tukea, josta on annettava etukäteen ilmoitus komissiolle perustamissopimuksen 88 artiklan 3 kohdan mukaisesti. (26) Toimilupien antamiseen yleispalvelualueen kilpailijoille voidaan yhdistää toimilupien haltijoita koskeva velvoite osallistua yleispalvelun tarjontaan. (27) Direktiivissä 97/67/EY säädetään, että jäsenvaltioiden on nimettävä postialalle yksi tai useampi postialan toimijoista oikeudellisesti ja toiminnallisesti riippumaton kansallinen sääntelyviranomainen. Euroopan postimarkkinoiden elinvoimaisuuden vuoksi olisi tärkeää tunnustaa kansallisten sääntelyviranomaisten merkittävä tehtävä ja sitä olisi edistettävä, erityisesti sille kuuluvaa tehtävää varmistaa, että varattuja palveluja koskevia sääntöjä noudatetaan, paitsi jäsenvaltioissa, joissa ei ole varattuja palveluja. Direktiivin 97/67/EY 9 artiklassa jäsenvaltioille annetaan mahdollisuus ylittää kyseisessä direktiivissä asetetut tavoitteet. (28) Kansallisten sääntelyviranomaisten saattaa olla tarkoituksenmukaista liittää toimilupien käyttöönottoon vaatimus, että toimilupien haltijoiden palveluita käyttäviä kuluttajia varten on oltava olemassa avoimet, yksinkertaiset ja edulliset valitusmenettelyt riippumatta siitä, koskevatko valitukset yleispalvelun tarjoajan/tarjoajien palveluita tai valtuutettujen toimijoiden, mukaan lukien yksittäiset toimilupien haltijat, palveluita. Lisäksi saattaa olla tarkoituksenmukaista, että nämä menettelyt ovat kaikkien postipalveluiden käyttäjien käytettävissä riippumatta siitä, ovatko kyseiset palvelut yleispalveluita. Tällaisiin menettelyihin olisi kuuluttava menettelyt vastuun määrittelemiseksi tapauksissa, joissa postilähetys on kadonnut tai vahingoittunut. (29) Yleispalvelun tarjoajat tarjoavat tavallisesti esimerkiksi yritysasiakkaille, eri asiakkailta peräisin olevan postin kokoajille ja massapostittajille palveluja, jotka antavat niille mahdollisuuden päästä postivirtaan eri kohdissa ja eri edellytyksin kuin tavallisessa kirjepalvelussa. Yleispalvelun tarjoajien on noudatettava siinä avoimuuden ja syrjimättömyyden periaatteita sekä kaikkien kolmansien osapuolten välillä että kolmansien osapuolten ja vastaavia palveluja hoitavien yleispalvelun tarjoajien välillä. Jotta palvelujen tarjoamisessa noudatettaisiin syrjimättömyyden periaatetta, tällaisten palvelujen on oltava myös samoilla ehdoilla postia lähettävien yksityisasiakkaiden saatavilla. (30) On tarkoituksenmukaista lykätä direktiivin 97/67/EY voimassaolon päättyminen 31 päivään joulukuuta 2008. Tämä ei vaikuta jäsenvaltioiden laatimiin direktiivin 97/67/EY mukaisiin lupamenettelyihin. (31) Direktiiviä 97/67/EY olisi sen takia muutettava vastaavasti. (32) Tämä direktiivi ei vaikuta perustamissopimuksen kilpailua ja palvelujen tarjoamisen vapautta koskevien määräysten soveltamiseen, kuten todetaan erityisesti komission tiedonannossa kilpailusääntöjen soveltamisesta postialalla ja tiettyjen postipalveluja koskevien valtion toimenpiteiden täytäntöönpanemisesta(9), OVAT ANTANEET TÄMÄN DIREKTIIVIN: 1 artikla Muutetaan direktiivi 97/67/EY seuraavasti: 1) Korvataan 7 artikla seuraavasti: " 7 artikla 1. Siinä määrin kuin yleispalvelun tarjoamisen varmistamiseksi on tarpeen, jäsenvaltiot voivat jatkaa tiettyjen peruspostipalvelujen varaamista yleispalvelun tarjoajalle/tarjoajille. Nämä palvelut on rajattu tavallisten kotimaanpostin ja saapuvan ulkomaanpostin kirjelähetysten keräilyyn, lajitteluun, kuljetukseen ja jakeluun seuraavien paino- ja hintarajojen puitteissa. Painoraja on 100 grammaa 1 päivästä tammikuuta 2003 alkaen ja 50 grammaa 1 päivästä tammikuuta 2006 alkaen. Näitä painorajoja ei sovelleta 1 päivästä tammikuuta 2003 alkaen, jos hinta on vähintään kolme kertaa nopeimman lähetystavan alimman painoluokan kirjelähetyksen normaali hinta, eikä 1 päivästä tammikuuta 2006 alkaen, jos hinta on vähintään kaksi ja puoli kertaa kyseinen hinta. Sokeille ja heikkonäköisille tarkoitetuissa maksuttomissa postipalveluissa voidaan poiketa paino- ja hintarajoista. Siinä määrin kuin yleispalvelun tarjoamisen varmistamiseksi on tarpeen, suoramainontaposti voi samojen paino- ja hintarajojen puitteissa edelleen kuulua varattuihin palveluihin. Siinä määrin kuin yleispalvelun tarjoamisen varmistamiseksi on tarpeen, esimerkiksi kun tietyt postin toiminnan osa-alueet on jo vapautettu tai jäsenvaltion postipalveluille ominaisten erityispiirteiden niin edellyttäessä, lähtevä ulkomaanposti voi samojen paino- ja hintarajojen puitteissa edelleen kuulua varattuihin palveluihin. 2. Asiakirjojen vaihto ei voi kuulua varattuihin palveluihin. 3. Komissio viimeistelee tutkimuksen, jossa arvioidaan kunkin jäsenmaan osalta vaikutuksia, joita postipalvelujen sisämarkkinoiden täysimääräisellä toteuttamisella vuonna 2009 on yleispalveluun. Tutkimuksen tulosten pohjalta komissio antaa 31 päivään joulukuuta 2006 mennessä kertomuksen Euroopan parlamentille ja neuvostolle sekä liittää siihen asianmukaisen ehdotuksen, jossa vahvistetaan tarvittaessa postipalvelujen sisämarkkinoiden toteutuminen täysimääräisesti vuonna 2009 tai määritellään muu vaihe tutkimuksen päätelmien perusteella." 2) Lisätään 12 artiklaan luetelmakohdat seuraavasti: "- jos yleispalvelun tarjoajat soveltavat erityishintoja, esimerkiksi yrityksille, joukkolähetysten postittajille tai eri asiakkailta saadun postin kokoajille, niiden on noudatettava avoimuuden ja syrjimättömyyden periaatteita sekä hintojen että niihin liittyvien edellytysten osalta. Hinnoissa on otettava huomioon vältetyt kustannukset verrattuna peruspalveluun kattaen kaikki ominaisuudet, joita tarjotaan yksittäisten postilähetysten keräilyn, lajittelun, kuljetuksen ja jakelun osalta, ja hintoja ja niihin liittyviä ehtoja on sovellettava samalla tavalla sekä kolmansien osapuolten välillä että kolmansien osapuolten ja yleispalvelun tarjoajien välillä, jotka tarjoavat vastaavanlaisia palveluja. Kaikkien tällaisten hintojen on oltava tarjolla myös yksityisasiakkaille, jotka lähettävät postia samoilla edellytyksillä, - varattujen palvelujen alaan kuulumattomien yleispalvelujen tukeminen varattujen palvelujen alasta saaduilla tuloilla on kiellettyä paitsi siltä osin kuin voidaan osoittaa sen olevan ehdottoman tarpeellista erityisten yleispalveluvelvoitteiden täyttämiseksi kilpailulle avoimella alueella; niitä jäsenvaltioita lukuun ottamatta, joissa ei ole varattuja palveluja, kansallisten sääntelyviranomaisten on annettava tätä koskevat säännöt ja ilmoitettava tällaisista toimenpiteistä komissiolle." 3) Korvataan 19 artiklan ensimmäinen ja toinen kohta seuraavasti: "Jäsenvaltioiden on varmistettava, että palveluiden käyttäjien valitusten käsittelylle vahvistetaan avoimet, yksinkertaiset ja kustannuksiltaan kohtuulliset menettelyt, joita noudatetaan erityisesti lähetysten katoamis-, varastamis-, vahingoittumis- tai palvelujen laatustandardien noudattamatta jättämisen tapauksissa (mukaan lukien menettelyt vastuun määrittelemiseksi tapauksissa, joissa toimijoita on useampia kuin yksi). Jäsenvaltiot voivat säätää, että tätä periaatetta sovelletaan myös sellaisten palvelujen käyttäjiin, jotka: - eivät kuulu 3 artiklassa määritellyn yleispalvelun piiriin, tai - kuuluvat 3 artiklassa määritellyn yleispalvelun piiriin, mutta joita yleispalvelun tarjoaja ei tarjoa. Jäsenvaltioiden on toteutettava toimenpiteitä sen varmistamiseksi, että riitaisuudet voidaan ensimmäisessä kohdassa tarkoitettujen menettelyiden avulla ratkaista oikeudenmukaisesti ja joutuisasti, ja menettelyjen on tarvittaessa käsitettävä korvaus- ja/tai hyvitysjärjestelmä." 4) Korvataan 22 artiklan kolmas kohta seuraavasti: "Kansallisilla sääntelyviranomaisilla on erityisesti tehtävänään varmistaa tästä direktiivistä johtuvien velvoitteiden täyttäminen, ja niiden on tarvittaessa otettava käyttöön tarkastuksia ja erityismenettelyjä varmistaakseen, että varattuja palveluita koskevia säännöksiä noudatetaan. Niiden tehtävänä voi myös olla kilpailusääntöjen noudattamisen varmistaminen postialalla." 5) Korvataan 27 artikla seuraavasti: " 27 artikla Tämän direktiivin säännösten, 26 artiklaa lukuun ottamatta, voimassaolo päättyy 31 päivänä joulukuuta 2008, jollei 7 artiklan 3 kohdan mukaisesti toisin päätetä. Tämä päivämäärä ei vaikuta 9 artiklassa kuvattuihin valtuutusmenettelyihin." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2002. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 337 E, 28.11.2000, s. 220 ja EYVL C 180 E, 26.6.2001, s. 291. (2) EYVL C 116, 20.4.2001, s. 99. (3) EYVL C 144, 16.5.2001, s. 20. (4) Euroopan parlamentin lausunto, annettu 14. joulukuuta 2000 (EYVL C 232, 17.8.2001, s. 287), neuvoston yhteinen kanta, vahvistettu 6. joulukuuta 2001, ja Euroopan parlamentin päätös, tehty ... (ei vielä julkaistu virallisessa lehdessä). (5) EYVL C 48, 16.2.1994, s. 3. (6) EYVL L 15, 21.1.1998, s. 14. (7) EYVL C 104, 14.4.1999, s. 134. (8) EYVL C 339, 29.11.2000, s. 297. (9) EYVL C 39, 6.2.1998, s. 2. NEUVOSTON PERUSTELUT I JOHDANTO 1. Komissio toimitti 14. heinäkuuta 2000 neuvoston käsiteltäväksi edellä mainitun direktiiviehdotuksen(1). Ehdotus perustuu EY:n perustamissopimuksen 47 artiklan 2 kohtaan, 55 artiklaan ja 95 artiklaan. 2. Euroopan parlamentti antoi lausuntonsa 14. joulukuuta 2000. 3. Talous- ja sosiaalikomitea antoi lausuntonsa 29. marraskuuta 2000(2). 4. Alueiden komitea antoi lausuntonsa 4. joulukuuta 2000(3). 5. Komissio hyväksyi muutetun ehdotuksensa 21. maaliskuuta 2001(4). 6. Neuvosto vahvisti yhteisen kantansa 251 artiklan mukaisesti 6. joulukuuta 2001. II EHDOTUKSEN TAVOITE Ehdotuksella pyritään vastaamaan direktiivin 97/67/EY vaatimukseen postipalvelujen asteittaisen ja säännellyn vapauttamisen jatkamisesta 1. tammikuuta 2003 lähtien ja asettamaan avaamisen jatkamista koskeva aikataulu. Sillä pyritään myös ratkaisemaan monet postipalveluiden sisämarkkinoiden häiriöttömään toimintaan liittyvät liitännäiskysymykset. III YHTEISEN KANNAN ERITTELY Neuvosto hyväksyy täysin ehdotuksen tavoitteen ja sen pääpiirteet. Yhteisessä kannassaan se on kuitenkin tarkistanut joitakin ehdotuksen kohtia, joista merkittävimmät ovat seuraavat: 1. Neuvosto on tehnyt useita muutoksia vapauttamista koskevaan aikatauluehdotukseen asteittaisemman ja säännellymmän markkinoiden avaamisen varmistamiseksi ottaen huomioon yleispalvelun säilyttämisen tarpeen ja jäsenvaltioiden erityispiirteet. Neuvoston tekemät muutokset myötäilevät pitkälti parlamentin kantaa (mm. korkeammat paino- ja hintarajat varattavalle alueelle 2003, 50 gramman painorajan ulottaminen vuoden 2003 sijaan vuoteen 2006 ja sitä seuraavan vaiheen toteuttaminen vuoden 2007 sijaan vuonna 2009). 2. Neuvosto hyväksyi Euroopan parlamentin näkemyksen, että lähtevä ulkomaanposti voidaan edelleen varata siinä määrin kuin yleispalvelun varmistaminen sitä edellyttää. 3. Yhteinen kanta on ratkaiseva askel kohti postipalvelujen sisämarkkinoiden täydellistä toteuttamista vuonna 2009, ja se takaa sekä komission aloiteoikeuden että Euroopan parlamentin ja neuvoston täydet yhteispäätösvaltuudet. Ottaen huomioon alle 50 gramman painoisten postilähetysten ylivertaisen prosentuaalisen markkinaosuuden neuvosto oli sitä mieltä, että mikä tahansa päätös tämän osa-alueen vapauttamiseksi täytyy tehdä uuden yhteispäätösmenettelyn avulla, komission alustavan tutkimuksen jälkeen tekemän ehdotuksen perusteella. 4. Neuvosto hyväksyi Euroopan parlamentin erityispalveluja koskevan näkemyksen ja poisti kaikki viittaukset näihin palveluihin. IV EUROOPAN PARLAMENTIN TARKISTUKSET 1. Neuvoston hyväksymät Euroopan parlamentin tarkistukset - N:o 2: johdanto-osan 5 kappale - N:o 6: johdanto-osan 10 kappale - N:o 7: johdanto-osan 11 kappale - N:o 9: komission ehdotuksen johdanto-osan 10 kappale poistetaan - N:o 11: komission ehdotuksen johdanto-osan 11 kappale poistetaan - N:o 19: komission ehdotuksen johdanto-osan 19 kappale poistetaan - N:o 24: johdanto-osan 23 kappale - N:o 28: johdanto-osan 27 kappale - N:o 29: johdanto-osan 28 kappale - N:o 33: johdanto-osan 30 kappale - N:o 35: 1 artiklan 1 kohta - erityispalvelut (poistetaan) - N:o 39: 1 artiklan 2 kohta - N:o 41: 1 artiklan 3 kohta - N:o 44: 1 artiklan 5 kohta - N:o 58: johdanto-osan 6 kappale. 2. Euroopan parlamentin tarkistukset, jotka neuvosto osittain tai sisällöltään hyväksyi - N:o 8: Tämä tarkistus hyväksyttiin periaatteessa. Neuvosto hyväksyi parlamentin näkemyksen, jonka mukaan on epävarmaa, auttaako yleispalvelun tarjoamisen tuoma mahdollinen etu tarjoamisvelvoitteesta aiheutuvien lisäkustannusten tasapainottamisessa. Tästä syystä neuvosto piti parempana kyseisen johdanto-osan kappaleen poistamista. - N:o 15: Neuvosto päätti, että on tarpeellista täydentää johdanto-osan 15 kappaletta viittauksella tarpeeseen varmistaa yleispalvelun tarjoamisen jatkuvuus. - N:o 46: Neuvosto suhtautui myönteisesti ajatukseen uudesta johdanto-osan 8 kappaleesta, jolla luodaan postipalvelujen ja yleisen edun mukaisten palvelujen välinen yhteys komission muutetun ehdotuksen mukaisesti. - N:o 21: Tämän tarkistuksen sisältö on sisällytetty johdanto-osan 20 kappaleeseen sekä 1 artiklan 1 kohtaan, jolla muutetaan direktiivin 97/67/EY 7 artiklaa. - N:o 43: Neuvosto kannatti ajatusta direktiivin 97/67/EY 22 artiklan muuttamisesta kansallisten sääntelyviranomaisten tehtävien tarkemmaksi määrittelemiseksi yleispalvelun tarjoamisen varmistamisen osalta. Neuvosto piti kuitenkin parempana kohdistaa tarkistus niihin säännöksiin, joilla pyritään varmistamaan varattujen palvelujen noudattaminen. - N:ot 16, 18, 22 ja 38: Nämä lähinnä varattavan alueen paino- ja hintarajoja koskevat tarkistukset hyväksyttiin niin laajalti, että neuvoston kanta lähestyi olennaisilta osin parlamentin asiaa koskevia näkemyksiä (ks. kohta III.1). 3. Euroopan parlamentin tarkistukset, joita neuvosto ei hyväksynyt Tarkistukset 17 ja 20 Neuvosto katsoi, että komission ehdotuksen mukaiset johdanto-osan 17 ja 20 kappale (joiden poistamista tai lyhentämistä parlamentti oli ehdottanut) sisältävät hyödyllistä asiatietoa nykyisen postialan markkinatilanteen taustoista ja suoramainonnan vapauttamisen tämänhetkisestä tilanteesta jäsenvaltioissa. Tarkistukset 1, 23 ja 26 Neuvoston näkemyksen mukaan on tarpeellista ottaa ratkaiseva askel kohti postipalvelujen sisämarkkinoiden täyttä toteuttamista vuonna 2009 ja varmistaa sekä komission aloite-oikeus että Euroopan parlamentin täydet yhteispäätösvaltuudet. Tarkistukset 10, 36 ja 48 Neuvoston näkemyksen mukaan näitä tarkistuksia ei tarvita, sillä niiden sisältämät tavoitteet voidaan saavuttaa jo olemassa olevan direktiivin 97/67/EY puitteissa. Tarkistus 12 Neuvoston mielestä yleispalvelujen laajuuden uudelleenarviointia ei tulisi asettaa ehdoksi markkinoiden avaamisen jatkamistoimien määrittelylle. On kuitenkin syytä korostaa, että komission suorittaman, yhteisen kannan 1 artiklan 1 kohdan (uusi 7 artiklan 3 kohta) mukaisen uudelleenarvioinnin tulee sisältää täydellisen, vuonna 2009 tapahtuvan vapauttamisen yleispalveluihin kohdistuvien vaikutusten arviointi jokaisessa jäsenvaltiossa. Tarkistus 27 Neuvosto piti tätä tarkistusta asiaankuulumattomana, sillä REIMS II -sopimus on ainoastaan eräiden yleispalvelujen tarjoajien välinen kaupallinen sopimus, jonka voimassaolo lisäksi lakkaa joulukuussa 2001. Tarkistukset 13, 47, 49 ja 54 Neuvosto ei pitänyt tarpeellisena muuttaa olemassa olevan direktiivin tavoitteita tekemällä korkeasta työllisyystasosta ja sosiaalisesta suojelusta uudet lisätavoitteet. Tarkistus 4 Neuvoston mielestä tämä tarkistus ei tuo riittävästi esille Lissabonin huippukokouksen päätelmiä. Tarkistus 31 Neuvosto hylkäsi tämän tarkistuksen siksi, että yleispalvelun tarjoajia koskevat avoimuuden ja syrjimättömyyden vaatimukset ovat erittäin tärkeitä kaikkien toimijoiden tasapuolisen kohtelun varmistamiseksi. Tarkistus 55 Neuvosto katsoi, että postipalveluihin pääsyä koskeva vastavuoroisuuden vaatimus jäsenvaltioissa ei ole sisämarkkinakontekstissa asianmukainen. Tarkistukset 30 ja 42 Neuvosto hylkäsi nämä tarkistukset, koska olemassa olevalla direktiivillä on jo perustettu tarkistusten tavoitteiden mukainen komitea. Neuvoston päätöksen 1999/468/EY (uusi "komitologiapäätös") määräykset koskevat sitä automaattisesti. Tarkistukset 34 ja 37 Neuvosto ei hyväksynyt näitä tarkistuksia, jotka eivät koske nimenomaan postialaa ja joiden tarkoitus sisältyy jo muihin direktiiveihin, kuten direktiiviin 2000/43/EY. Tarkistus 32 Neuvosto piti parempana poistaa asiaan liittyvän johdanto-osan kappaleen (komission ehdotuksen johdanto-osan 30 kappale). Tarkistus 5 Neuvoston mielestä tämän tarkistuksen sanamuoto heijastaa direktiivin 97/67/EY 23 artiklan velvoitetta, joka on jo täytetty. Tosin 7 artiklan 3 kohdassa, sellaisena kuin se on yhteisen kannan 1 artiklan 1 kohdalla muutettuna, edellytetään uutta komission vuonna 2006 suorittamaa uudelleenarviointia. Tähän uudelleenarviointiin viitataan myös johdanto-osan 24 kappaleessa. Tarkistus 25 Neuvosto ei hyväksynyt tätä tarkistusta siksi, että ehdotuksessa tuli säilyttää direktiivin 97/67/EY puolueettomuus jäsenvaltioiden käytettävissä oleviin yleispalvelun jatkuvuuden varmistamiseen liittyviin ratkaisuihin nähden. (1) EYVL C 337 E, 28.11.2000, s. 220. (2) EYVL C 116, 20.4.2001, s. 99. (3) EYVL C 144, 16.5.2001, s. 20. (4) EYVL C 180 E, 26.6.2001, s. 291.